**Tim Söderlund** (s. 23. tammikuuta 1998 Skellefteå, Ruotsi) on ruotsalainen jääkiekkoilija, joka edustaa SHL-joukkue Djurgårdens IF:ää. Hän on pelipaikaltaan keskushyökkääjä, mutta osaa pelata myös laidassa.

Ura
---

### Seuraura

Söderlund on Skellefteå AIK:n oma kasvatti. Hän siirtyi 14-vuotiaana Clemensnäs HC:n J18-junioreihin kaudeksi 2012–2013. Kaudeksi 2013–2014 Söderlund siirtyi Luleå HF:n J18-junioreihin. Hän oli J18 Elitissä joukkueen paras pistemies ja syöttäjä tehoilla 7+15=22. Söderlund vahvisti myös seuran U16-junioreita, joiden sisäisen maalipörssin hän voitti ja jakoi sisäisen pistepörssin voiton Jesper Junton kanssa tehoilla 5+3=8.

Kaudeksi 2015–2016 Söderlund palasi kasvattajaseuraansa Skellefteå AIK:hon ja siirtyi seuran J20-junioreihin. Hän oli joukkueen paras maalintekijä ja neljänneksi paras pistemies tehoilla 21+18=39. Söderlund jakoi koko J20 SuperElitin maalipörssin kahdeksannen sijan Frölunda HC:n John Dahlströmin kanssa. Hän voitti myös Skellefteån sisäisen tehotilaston lukemalla +16. Söderlund voitti kauden päätteeksi J20 SuperElitin hopeaa. Hän debytoi myös Skellefteån SHL-joukkueessa, jossa Söderlund pelasi kahdeksan runkosarjaottelua ilman tehopisteitä. Vain 17-vuotias Söderlund teki SHL-debyyttinsä 10. joulukuuta 2015 Linköpings HC:tä vastaan. Varsinaisella SHL:n tulokaskaudellaan 2016–2017 hän teki 39 runkosarja-, yhdessä playoff- ja viidessä Mestarien liigan ottelussa tehot 3+4=7. Söderlund teki SHL-uransa avausmaalin 20. lokakuuta 2016 Örebro HK:ta vastaan.

Chicago Blackhawks varasi Söderlundin neljännellä kierroksella 112. pelaajana NHL:n varaustilaisuudessa 2017. Kaudella 2017–2018 hän teki SHL:n runkosarjassa tehot 9+5=14 ja pudotuspeleissä neljä maalia. Söderlund voitti kauden päätteeksi SHL-hopeaa. Kaudeksi 2018–2019 hän siirtyi vuoden mittaisella sopimuksella Frölunda HC:hen.

### Maajoukkueura

Söderlund pelasi alle 20-vuotiaiden MM-kilpailuissa vuonna 2018, jolloin hän voitti hopeaa. Söderlund valittiin Kanadaa vastaan pelatun finaaliottelun päätteeksi Ruotsin ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi hopeaan. Yhteensä Söderlund on pelannut 27 nuorten ja 23 poikien maaottelua.

Pelityyli
---------

Elite Prospects -sivuston mukaan Söderlund on nopea luistelija, joka omaa korkean työmoraalin. Hän pelaa korkealla intensiteetillä ja tekee kohtalaisen hyvin pisteitä, mutta Söderlund soveltuu myös "roolipelaajaksi" alempiin ketjuihin. Söderlund karvaa aktiivisesti ja häntä luonnehditaan hyväksi joukkuepelaajaksi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Skellefteå AIK | SHL | 8 | 0 | 0 | 0 | 2 | – | – | – | – | – | U18 | 7 | 1 | 2 | 3 | 2 |
| 2016–2017 | Skellefteå AIK | SHL | 39 | 3 | 4 | 7 | 8 | 1 | 0 | 0 | 0 | 0 | U18 | 7 | 2 | 1 | 3 | 4 |
| 2017–2018 | Skellefteå AIK | SHL | 43 | 9 | 5 | 14 | 6 | 16 | 4 | 0 | 4 | 0 | JMM | 7 | 2 | 3 | 5 | 6 |
| 2018–2019 | Frölunda HC | SHL | 26 | 3 | 2 | 5 | 29 | – | – | – | – | – |
|  | Skellefteå AIK | SHL | 22 | 3 | 6 | 9 | 4 | 6 | 0 | 0 | 0 | 2 |
| 2019–2020 | Rockford IceHogs | AHL | 29 | 1 | 2 | 3 | 14 | – | – | – | – | – |
|  | Indy Fuel | ECHL | 7 | 4 | 2 | 6 | 6 | – | – | – | – | – |
| 2020–2021 | Almtuna IS | Allsv. | 23 | 10 | 6 | 16 | 14 | – | – | – | – | – |
|  | Rockford IceHogs | AHL | 23 | 0 | 5 | 5 | 2 | – | – | – | – | – |
| 2021–2022 | Wichita Thunder | ECHL | 8 | 3 | 6 | 9 | 2 | – | – | – | – | – |
|  | Bakersfield Condors | AHL | 7 | 0 | 0 | 0 | 2 | – | – | – | – | – |
|  | Djurgårdens IF | SHL | 21 | 6 | 7 | 13 | 16 | – | – | – | – | – |
| 5 kautta | yhteensä | SHL | 159 | 24 | 24 | 48 | 65 | 23 | 4 | 0 | 4 | 2 |
| 3 kautta | yhteensä | AHL | 59 | 1 | 7 | 8 | 18 | – | – | – | – | – |
| 2 kautta | yhteensä | ECHL | 15 | 5 | 10 | 15 | 8 | – | – | – | – | – |

Lähteet
-------

* Tim Söderlund The Internet Hockey Databasessa (englanniksi)
* Tim Söderlund *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Tim Söderlund *Elite Prospects*. Everysport Media Group AB.  (englanniksi) Viitattu 22.1.2016.
2. ↑  Hedlund, Robert: Nya spelare J18 / Hockeygymnasiet *luleahockey.se*.  22.2.2013. Luleå Hockey Drift AB. Viitattu 10.1.2018. (ruotsiksi)
3. ↑  Game detail: 10 Dec 2015, Skellefteå AIK - Linköping HC *Eurohockey.com*.  10.12.2015. European Ice Hockey Online AB & eSports.cz s.r.o. Viitattu 10.1.2018. (englanniksi)
4. ↑  Söderlund, Samuel: AIK tar emot Örebro *skellefteaaik.se*.  20.10.2016. Skellefteå AIK Hockey. Viitattu 10.1.2018. (ruotsiksi)
5. ↑  Gullbrand, Johannes: Tim Söderlund till Frölunda *SHL.se*.  27.4.2018. SHL AB. Viitattu 22.7.2018. (ruotsiksi)
6. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 10.1.2018. (englanniksi)